CELEX: 62020TN0628
Language: sk
Date: 2020-10-16 00:00:00
Title: Vec T-628/20: Žaloba podaná 16. októbra 2020 – Ryanair/Komisia

30.11.2020   
            
            
               SK
            
            
               Úradný vestník Európskej únie
            
            
               C 414/47
            
         
      Žaloba podaná 16. októbra 2020 – Ryanair/Komisia
      (Vec T-628/20)
      (2020/C 414/69)
      Jazyk konania: angličtina
      
         Účastníci konania
      
      
         Žalobkyňa: Ryanair DAC (Swords, Írsko) (v zastúpení: F. Laprévote, E. Vahida, V. Blanc, I. Metaxas-Maranghidis a S. Rating, lawyers)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Európskej komisie (EÚ) z 31. júla 2020 o štátnej pomoci SA.57659 – Španielsko – Recapitalisation fund (Rekapitalizačný fond) (1) a
               
            
                  —
               
               
                  uložil Európskej komisii povinnosť nahradiť trovy konania.
               
            Žalobkyňa tiež požiadala, aby sa o jej žalobe rozhodlo v skrátenom súdnom konaní podľa článku 23a Štatútu Súdneho dvora.
      
         Dôvody a hlavné tvrdenia
      
      Na podporu svojej žaloby žalobkyňa uvádza päť žalobných dôvodov.
      
                  1.
               
               
                  Prvý žalobný dôvod je založený na tom, že Európska komisia porušila konkrétne ustanovenia ZFEÚ a všeobecné zásady európskeho práva týkajúce sa zákazu diskriminácie, slobodného poskytovania služieb a slobody usadiť sa, ktoré sú základom liberalizácie leteckej dopravy v EÚ od konca 80. rokov. Liberalizácia trhu leteckej dopravy v EÚ umožnila rast skutočne celoeurópskych nízkonákladových leteckých spoločností. Európska komisia tým, že povolila Španielsku vyhradiť pomoc podnikom usadeným v Španielsku, ignorovala škody spôsobené krízou COVID-19 pre celoeurópske letecké spoločnosti a ich úlohu v leteckej konektivite Španielska. V článku 107 ods. 3 písm. b) ZFEÚ sa stanovuje výnimka zo zákazu štátnej pomoci podľa článku 107 ods. 1 ZFEÚ, ale nestanovuje sa v nej výnimka z ostatných pravidiel a zásad ZFEÚ.
               
            
                  2.
               
               
                  Druhý žalobný dôvod je založený na tom, že Európska komisia nesprávne uplatnila článok 107 ods. 3 písm. b) ZFEÚ tým, že porušila povinnosť vyvážiť priaznivé účinky pomoci s jej nepriaznivým účinkom na obchodné podmienky a zachovanie nenarušenej hospodárskej súťaže (tzv. „test vyváženosti“).
               
            
                  3.
               
               
                  Tretí žalobný dôvod je založený na tom, že Európska komisia sa zbavila diskrečnej právomoci pri kontrole štátnej pomoci a dopustila sa nesprávneho právneho posúdenia, keď umožnila Španielsku vykonávať voľnú úvahu pri výbere príjemcov pomoci.
               
            
                  4.
               
               
                  Štvrtý žalobný dôvod je založený na tom, že Európska komisia napriek vážnym ťažkostiam nezačala konanie vo veci formálneho zisťovania a porušila procesné práva žalobcu.
               
            
                  5.
               
               
                  Piaty žalobný dôvod je založený na porušení povinnosti odôvodnenia Komisiou.
               
            
         (1)  Ú. v. EÚ C 269, 2020, s. 8.